Brahmagupta (n. 598 - d. 668) a fost matematician și astronom indian. A fost cel mai mare matematician al epocii sale, iar, ca astronom, a condus observatorul astronomic din Ujjain. S-a născut în orașul Bhinmal (statul Rajasthan, nord-vestul Indiei). Nu se cunosc prea multe amănunte despre viața sa. Se pare că cea mai mare parte a vieții a petrecut-o în Bhillamala (actualul Bhinmal din Rajahstan). A trăit într-o epocă de înflorire a culturii indiene, când dezvoltarea științelor a fost încurajată și protejată.
S-a inspirat și a continuat operele lui Aryabhata. Brahmagupta oferă soluțiile generale ale ecuației liniare și ale ecuației de gradul al doilea, pe care matematicienii europeni au descoperit-o cu nouă secole mai târziu. Brahmagupta a operat fără dificultăți cu numere negative, considerând numerele ca având o existență independentă.
